Vlugte dán beskikbaar van Wonderboom na die Moederstad - Maroela Media
Reisigers tussen Pretoria en Kaapstad kan vanaf 16 Augustus van 18 vlugte per week gebruik maak tussen die Wonderboom-lughawe en die Kaapstadse Internasionale Lughawe.
Die vlugte sal deur Airlink, 'n onafhanklike streekslugredery in Suider-Afrika, aangebied word. 'n Airlink-konsultant het Vrydag aan Maroela Media bevestig daar sal op weeksdae om 06:45 'n vlug wees, elke dag van die week om 10:30 en ses dae 'n week om 17:45, Saterdae uitgesluit.
'n Avro RJ85-vliegtuig sal vir die vlugte gebruik word en die vlug sal twee en 'n half uur duur. Die konsultant kon nog nie die koste van die vlugte bevestig nie, omdat dit nog nie op Airlink se stelsel gelaai is nie.
Hoewel die Wonderboom-lughawe nog nie op die roetelys op die lugredery se webtuiste aangedui word nie, kan passasiers reeds hul kaartjie bespreek deur op die vlugskedule-opsie te klik, dan 'alle roetes' te kies en die datum en Wonderboom of PRY as opsie in te sleutel. Mense kan ook 'n Airlink-konsultant bel om die vlug te bespreek.
Kgosientso Ramokgopa, uitvoerende burgemeester van Tshwane, het die aanvang van die vlugte vanaf Wonderboom-lughawe tydens sy begrotingsrede op 14 Mei aangekondig.